CELEX: 32020R0283
Language: fi
Date: 2020-02-18 00:00:00
Title: Neuvoston asetus (EU) 2020/283, annettu 18 päivänä helmikuuta 2020, asetuksen (EU) N:o 904/2010 muuttamisesta siltä osin kuin on kyse hallinnollisen yhteistyön lujittamiseen tähtäävistä toimenpiteistä arvonlisäveropetosten torjumiseksi

2.3.2020   
               
               
                  FI
               
               
                  Euroopan unionin virallinen lehti
               
               
                  L 62/1
               
            
         NEUVOSTON ASETUS (EU) 2020/283,
         annettu 18 päivänä helmikuuta 2020,
         asetuksen (EU) N:o 904/2010 muuttamisesta siltä osin kuin on kyse hallinnollisen yhteistyön lujittamiseen tähtäävistä toimenpiteistä arvonlisäveropetosten torjumiseksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,
         ottaa huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottaa huomioon Euroopan parlamentin lausunnon (1),
         ottaa huomioon Euroopan talous- ja sosiaalikomitean lausunnon (2),
         noudattaa erityistä lainsäätämisjärjestystä,
         sekä katsoo seuraavaa:
         
                     (1)
                  
                  
                     Neuvoston asetuksessa (EU) N:o 904/2010 (3) vahvistetaan muun muassa yksittäisten tietojen sähköistä tallettamista ja vaihtoa koskevat säännöt arvonlisäverotuksen (alv) alalla.
                  
               
                     (2)
                  
                  
                     Sähköisen kaupankäynnin, jäljempänä ’verkkokauppa’, kasvu helpottaa rajatylittävää tavaroiden ja palvelujen myyntiä loppukuluttajille jäsenvaltioissa. Siinä yhteydessä rajatylittävällä verkkokaupalla tarkoitetaan sellaista tavaroiden luovuttamista ja palvelujen suorittamista, jonka osalta arvonlisävero on maksettava tietyssä jäsenvaltiossa mutta luovuttaja tai suorittaja on sijoittautunut toiseen jäsenvaltioon, kolmannelle alueelle tai kolmanteen maahan. Petollista toimintaa harjoittavat yritykset, jotka ovat sijoittautuneet joko yhteen jäsenvaltioon, kolmannelle alueelle tai kolmanteen maahan, käyttävät kuitenkin hyväkseen verkkokaupan mahdollisuuksia saadakseen epäoikeudenmukaista markkinaetua kiertämällä arvonlisäverovelvoitteitaan. Kun sovelletaan määräpaikassa tapahtuvan verotuksen periaatetta ja koska kuluttajilla ei ole kirjanpitovelvoitteita, kulutusjäsenvaltiot tarvitsevat asianmukaiset välineet tällaista petollista toimintaa harjoittavien yritysten havaitsemiseksi ja valvomiseksi. On tärkeää torjua rajatylittäviä arvonlisäveropetoksia, jotka johtuvat joidenkin rajatylittävää verkkokauppaa harjoittavien yritysten petollisesta toiminnasta.
                  
               
                     (3)
                  
                  
                     Tähän mennessä jäsenvaltioiden veroviranomaisten, jäljempänä ’veroviranomaiset’, välillä tehty yhteistyö arvonlisäveropetosten torjumiseksi on yleensä perustunut verolliseen liiketoimeen suoraan osallisina olevien yritysten kirjanpitoon. Verkkokaupalle tyypillisissä yritysten ja kuluttajien välisissä rajatylittävissä luovutuksissa ja suorituksissa tällaiset tiedot eivät välttämättä ole suoraan saatavilla. Tämän vuoksi tarvitaan uusia välineitä, joiden avulla veroviranomaiset voivat tehokkaasti torjua arvonlisäveropetoksia.
                  
               
                     (4)
                  
                  
                     Suurin osa kuluttajien unionissa tekemiin rajatylittäviin verkko-ostoksiin liittyvistä maksuista suoritetaan maksupalveluntarjoajien kautta. Maksupalveluntarjoajalla on maksupalvelujen tarjoamiseksi hallussaan tiettyjä tietoja, joiden avulla voidaan tunnistaa rajatylittävän maksun vastaanottaja tai maksunsaaja, sekä yksityiskohtaisia tietoja maksun ajankohdasta, määrästä ja alkuperäjäsenvaltiosta. Tällaiset tiedot ovat tarpeen, jotta veroviranomaiset voivat hoitaa perustehtävänsä eli tunnistaa petollista toimintaa harjoittavat yritykset ja määrittää arvonlisäverovelvoitteet yritysten ja kuluttajien välisten rajatylittävien luovutusten ja suoritusten osalta. Sen vuoksi on tarpeen ja oikeasuhteista, että maksupalveluntarjoajien hallussa olevat arvonlisäverotuksen kannalta merkitykselliset tiedot annetaan jäsenvaltioiden saataville ja että jäsenvaltiot voivat tallettaa nämä tiedot kansallisiin sähköisiin järjestelmiinsä ja toimittavat ne maksutietojen sähköiseen keskusjärjestelmään, jotta voidaan havaita ja torjua rajatylittäviä arvonlisäveropetoksia erityisesti yritysten ja kuluttajien välisten luovutusten ja suoritusten osalta.
                  
               
                     (5)
                  
                  
                     Toimenpide, jolla jäsenvaltioiden käyttöön annetaan välineet maksupalvelutarjoajien antamien tietojen keräämiseksi, tallettamiseksi ja toimittamiseksi ja jolla Eurofisc-yhteysvirkamiehille annetaan pääsy kyseisiin tietoihin, silloin kun ne liittyvät epäillyn arvonlisäveropetoksen tutkintaan tai niiden avulla voidaan havaita arvonlisäveropetos, on tarpeen ja oikeasuhteinen, jotta arvonlisäveropetoksia voidaan torjua tehokkaasti. Kyseiset välineet ovat olennaisen tärkeitä, sillä veroviranomaiset tarvitsevat kyseisiä tietoja arvolisäverovalvontaa varten verotulojen suojaamiseksi sekä suojellakseen jäsenvaltioissa laillisesti toimivia yrityksiä, jotka puolestaan suojelevat työllisyyttä ja unionin kansalaisia.
                  
               
                     (6)
                  
                  
                     On tärkeää, että maksuihin liittyvä jäsenvaltioiden tietojenkäsittely on oikeassa suhteessa arvonlisäveropetosten torjuntaa koskevaan tavoitteeseen. Sen vuoksi jäsenvaltioiden ei olisi kerättävä, talletettava eikä toimitettava tietoja kuluttajista tai maksajista eikä maksuista, jotka eivät todennäköisesti liity taloudelliseen toimintaan.
                  
               
                     (7)
                  
                  
                     Jotta saavutetaan tehokkaammin arvonlisäveropetosten torjuntaa koskeva tavoite, olisi perustettava maksutietojen sähköinen keskusjärjestelmä, jäljempänä ’CESOP-järjestelmä’, jonne jäsenvaltiot toimittavat maksutietoja, joita ne keräävät ja voivat tallettaa kansallisella tasolla. CESOP-järjestelmän olisi talletettava, yhdistettävä ja analysoitava kaikki jäsenvaltioiden toimittamat arvonlisäverotuksen kannalta merkitykselliset tiedot yksittäisten maksunsaajien osalta. CESOP-järjestelmän avulla olisi voitava muodostaa kattava kokonaiskuva maksunsaajien jäsenvaltioissa sijaitsevilta maksajilta saamista maksuista ja annettava Eurofisc-yhteysvirkamiesten käyttöön tietojen pohjalta tehtyjen analyysien tulos. CESOP-järjestelmän olisi voitava tunnistaa saman maksun moninkertaiset kirjaukset, esimerkiksi jos sekä pankki että tietylle maksajalle myöntäneen kortin liikkeeseenlaskija raportoivat samasta maksusta, puhdistaa jäsenvaltioilta saatuja tietoja, esimerkiksi poistamalla päällekkäisyydet ja korjaamalla tiedoissa olevat virheet, ja antaa Eurofisc-yhteysvirkamiehille mahdollisuus ristiinverrata maksutietoja heidän hallussaan oleviin arvonlisäverotietoihin ja tehdä tiedusteluja epäiltyjen arvonlisäveropetosten tutkimiseksi tai arvonlisäveropetosten havaitsemiseksi sekä lisätä täydentäviä tietoja.
                  
               
                     (8)
                  
                  
                     Verotus on unionin ja jäsenvaltioiden yleisen edun kannalta tärkeä tavoite, mikä on tunnustettu suhteessa rajoituksiin, joita voidaan asettaa Euroopan parlamentin ja neuvoston asetuksessa (EU) 2016/679 (4) ja Euroopan parlamentin ja neuvoston asetuksessa (EU) 2018/1725 (5) säädetyille velvoitteille ja oikeuksille. Tietosuojaoikeuksiin liittyvät rajoitukset ovat tarpeen maksupalveluntarjoajilta peräisin olevien tietojen luonteen ja määrän vuoksi, ja niiden olisi perustuttava neuvoston direktiivissä (EU) 2020/284 (6) säädettyihin erityisiin edellytyksiin. Koska maksutiedot ovat erityisen arkaluonteisia, tietojenkäsittelyn kaikissa vaiheissa tarvitaan selvyys siitä, kuka on rekisterinpitäjä tai käsittelijä asetusten (EU) 2016/679 ja (EU) 2018/1725 mukaisesti.
                  
               
                     (9)
                  
                  
                     Näin ollen on tarpeen soveltaa rekisteröityjen henkilöiden oikeuksia koskevia rajoituksia asetuksen (EU) N:o 904/2010 nojalla. Rekisteröityjen henkilöiden oikeuksien ja velvollisuuksien täysimääräinen soveltaminen heikentäisi itse asiassa merkittävästi arvonlisäveropetosten tehokasta torjuntaa koskevaa tavoitetta ja mahdollistaisi sen, että rekisteröidyt henkilöt voisivat haitata käynnissä olevia analyyseja ja tutkimuksia, koska maksupalveluntarjoajien lähettämiä tietoja on erittäin paljon ja koska rekisteröityjen jäsenvaltioille, komissiolle tai molemmille esittämien pyyntöjen määrä voi nousta hyvin suureksi. Tämä vähentäisi veroviranomaisten valmiuksia päästä tämän asetuksen tavoitteeseen, sillä se vaarantaisi tämän asetuksen mukaisesti suoritettavat tiedustelut, analyysit, tutkimukset ja menettelyt. Sen vuoksi tietoja tämän asetuksen mukaisesti käsiteltäessä olisi sovellettava rekisteröityjen henkilöiden oikeuksia koskevia rajoituksia. Arvonlisäveropetosten torjuntaa koskevaa tavoitetta ei voida saavuttaa yhtä tehokkaasti muilla vähemmän rajoittavilla keinoilla.
                  
               
                     (10)
                  
                  
                     CESOP-järjestelmään talletettujen maksutietojen olisi oltava ainoastaan Eurofisc-yhteysvirkamiesten saatavilla ja ainoastaan arvonlisäveropetosten torjuntaa varten. Kyseisiä tietoja voitaisiin käyttää paitsi arvonlisäveron myös muiden maksujen, tullien ja verojen määräämiseen asetuksessa (EU) N:o 904/2010 säädetyn mukaisesti. Kyseisiä tietoja ei olisi käytettävä muihin tarkoituksiin, kuten kaupallisiin tarkoituksiin.
                  
               
                     (11)
                  
                  
                     Kunkin jäsenvaltion olisi maksutietoja tämän asetuksen mukaisesti käsitellessään pitäydyttävä siinä, mikä on oikeasuhteista ja tarpeen epäiltyjen arvonlisäveropetosten tutkimiseksi tai arvonlisäveropetosten havaitsemiseksi.
                  
               
                     (12)
                  
                  
                     Asetuksen (EU) 2016/679 mukaisten oikeuksien ja velvoitteiden turvaamiseksi on tärkeää, että maksuihin liittyviä tietoja ei käytetä automatisoidussa yksittäispäätöstenteossa ja että ne sen vuoksi varmennetaan aina vertaamalla niitä muihin veroviranomaisten saatavilla oleviin verotietoihin.
                  
               
                     (13)
                  
                  
                     On tarpeen ja oikeasuhteista, että maksupalveluntarjoajat säilyttävät heidän tarjoamiensa maksupalvelujen osalta maksunsaajia ja maksuja koskevat tiedot kolmen kalenterivuoden ajan, jotta voidaan tukea jäsenvaltioita arvonlisäveropetosten torjunnassa ja petostentekijöiden havaitsemisessa. Kyseinen ajanjakso antaa jäsenvaltioille riittävästi aikaa suorittaa tarkastukset tehokkaasti ja tutkia arvonlisäveropetoksia tai havaita arvonlisäveropetoksia, ja se on myös oikeasuhteinen ottaen huomioon maksutietojen valtavan määrän ja niiden arkaluonteisuuden henkilötietojen suojaan nähden.
                  
               
                     (14)
                  
                  
                     Eurofisc-yhteysvirkamiehillä olisi oltava pääsy CESOP-järjestelmässä säilytettäviin maksutietoihin arvonlisäveropetosten torjuntaa varten ja asianmukaisesti valtuutetuilla komission henkilöillä olisi oltava pääsy kyseisiin tietoihin ainoastaan CESOP-järjestelmän kehittämistä ja ylläpitoa varten. Kaikki kyseisiä tietoja käyttävät henkilöt ovat velvoitettuja noudattamaan asetuksessa (EU) N:o 904/2010 säädettyjä luottamuksellisuutta koskevia sääntöjä.
                  
               
                     (15)
                  
                  
                     Koska CESOP-järjestelmän täytäntöönpano edellyttää uusia teknologioita, on tarpeen lykätä tämän asetuksen soveltamista, jotta jäsenvaltiot ja komissio voivat kehittää kyseiset teknologiat.
                  
               
                     (16)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa seuraavien asioiden osalta: CESOP-järjestelmän perustamista ja ylläpitämistä koskevat tekniset toimenpiteet, CESOP-järjestelmän tekniseen hallinnointiin liittyvät komission tehtävät, kansallisten sähköisten järjestelmien ja CESOP-järjestelmän välisten yhteyksien ja yleisen toimivuuden takaavat tekniset yksityiskohdat, sähköiset vakiolomakkeet tietojen keräämiseen maksupalveluntarjoajilta, Eurofisc-yhteysvirkamiesten tietoihin pääsyn edellyttämät tekniset ja muut yksityiskohdat, käytännön järjestelyt sellaisten Eurofisc-yhteysvirkamiesten tunnistamiseksi, joilla on pääsy CESOP-järjestelmään, menettelyt, joilla voidaan ottaa käyttöön asianmukaiset tekniset ja toiminnalliset turvatoimet CESOP-järjestelmän kehittämiseksi ja käyttämiseksi, jäsenvaltioiden ja komission tehtävät ja vastuut niiden toimiessa asetusten (EU) 2016/679 ja (EU) 2018/1725 mukaisena rekisterinpitäjänä ja henkilötietojen käsittelijänä sekä Eurofisciin liittyvät menettelylliset järjestelyt. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (7) mukaisesti.
                  
               
                     (17)
                  
                  
                     Arvonlisäveropetokset ovat yhteinen ongelma kaikille jäsenvaltioille. Jäsenvaltioilla ei yksinään ole tarvittavia tietoja sen varmistamiseksi, että rajatylittävää verkkokauppaa koskevia arvonlisäverosääntöjä sovelletaan asianmukaisesti, tai rajatylittävään verkkokauppaan liittyvien arvonlisäveropetosten torjumiseksi. Jäsenvaltiot eivät voi riittävällä tavalla saavuttaa tämän asetuksen tavoitetta eli torjua arvonlisäveropetoksia rajatylittävässä verkkokaupassa, vaan se voidaan toimen laajuuden tai vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.
                  
               
                     (18)
                  
                  
                     Tässä asetuksessa kunnioitetaan perusoikeuksia ja otetaan huomioon Euroopan unionin perusoikeuskirjassa tunnustetut periaatteet, erityisesti oikeus henkilötietojen suojaan. Tältä osin tällä asetuksella rajoitetaan tiukasti jäsenvaltioiden käyttöön annettavien henkilötietojen määrää. Tämän asetuksen mukaisen maksutietojen käsittelyn olisi tapahduttava ainoastaan arvonlisäveropetosten torjuntaa varten.
                  
               
                     (19)
                  
                  
                     Euroopan tietosuojavaltuutettua on kuultu asetuksen (EU) 2018/1725 42 artiklan 1 kohdan mukaisesti, ja hän on antanut lausunnon 14 päivänä maaliskuuta 2019 (8).
                  
               
                     (20)
                  
                  
                     Asetus (EU) N:o 904/2010 olisi sen vuoksi muutettava tämän mukaisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EU) N:o 904/2010 seuraavasti:
            
                        1)
                     
                     
                        Lisätään 2 artiklaan alakohdat seuraavasti:
                        
                                    ”s)
                                 
                                 
                                    ’maksupalveluntarjoajalla’ Euroopan parlamentin ja neuvoston direktiivin (EU) 2015/2366 (*1) 1 artiklan 1 kohdan a–d alakohdassa lueteltuja maksupalveluntarjoajien ryhmiä tai luonnollista henkilöä tai oikeushenkilöä, johon sovelletaan mainitun direktiivin 32 artiklan mukaista poikkeusta;
                                 
                              
                                    t)
                                 
                                 
                                    ’maksulla’ direktiivin (EU) 2015/2366 4 artiklan 5 alakohdassa määriteltyä ’maksutapahtumaa’ tai mainitun direktiivin 4 artiklan 22 alakohdassa määriteltyä ’rahansiirtoa’, lukuun ottamatta mainitun direktiivin 3 artiklassa säädettyjä soveltamisalan ulkopuolelle jättämisiä;
                                 
                              
                                    u)
                                 
                                 
                                    ’maksajalla’ direktiivin (EU) 2015/2366 4 artiklan 8 alakohdassa määriteltyä ’maksajaa’;
                                 
                              
                                    v)
                                 
                                 
                                    ’maksunsaajalla’ direktiivin (EU) 2015/2366 4 artiklan 9 alakohdassa määriteltyä ’maksunsaajaa’.
                                 
                              
                           (*1)  Euroopan parlamentin ja neuvoston direktiivi (EU) 2015/2366, annettu 25 päivänä marraskuuta 2015, maksupalveluista sisämarkkinoilla, direktiivien 2002/65/EY, 2009/110/EY ja 2013/36/EU ja asetuksen (EU) N:o 1093/2010 muuttamisesta sekä direktiivin 2007/64/EY kumoamisesta (EUVL L 337, 23.12.2015, s. 35).”"
                        
                     
                  
                        2)
                     
                     
                        Muutetaan V luku seuraavasti:
                        
                                    a)
                                 
                                 
                                    korvataan V luvun otsikko seuraavasti:
                                    ”YKSITTÄISTEN TIETOJEN KERÄÄMINEN, TALLETTAMINEN JA VAIHTO”;
                                 
                              
                                    b)
                                 
                                 
                                    lisätään ennen 17 artiklaa otsikko seuraavasti:
                                    ”1 JAKSO
                                    
                                       
                                          Automaattinen pääsy kansallisiin sähköisiin järjestelmiin talletettuihin yksittäisiin tietoihin
                                       ”;
                                 
                              
                                    c)
                                 
                                 
                                    lisätään 24 artiklan jälkeen jakso seuraavasti:
                                    ”2 JAKSO
                                    
                                       
                                          Maksutietojen sähköinen keskusjärjestelmä
                                       
                                    
                                    
                                       24 a artikla
                                       Komissio kehittää maksutietojen sähköisen keskusjärjestelmän, jäljempänä ’CESOP-järjestelmä’, ja ylläpitää, isännöi ja teknisesti hallinnoi sitä epäiltyjen arvonlisäveropetosten tutkimiseksi ja arvonlisäveropetosten havaitsemiseksi.
                                    
                                    
                                       24 b artikla
                                       
                                          1.   Kunkin jäsenvaltion on kerättävä direktiivin 2006/112/EY 243 b artiklassa tarkoitettuja maksunsaajia ja maksuja koskevat tiedot.
                                          Kunkin jäsenvaltion on kerättävä ensimmäisessä alakohdassa tarkoitetut tiedot maksupalveluntarjoajilta
                                          
                                                      a)
                                                   
                                                   
                                                      viimeistään sen kalenterivuosineljänneksen päättymistä seuraavan kuukauden lopussa, jota kyseiset tiedot koskevat;
                                                   
                                                
                                                      b)
                                                   
                                                   
                                                      sähköisellä vakiolomakkeella.
                                                   
                                                
                                       
                                          2.   Kukin jäsenvaltio voi tallettaa 1 kohdan mukaisesti kerätyt tiedot kansalliseen sähköiseen tietokantaan.
                                       
                                       
                                          3.   Keskusyhteystoimisto tai kunkin jäsenvaltion toimivaltaisen viranomaisen nimeämät yhteysviranomaiset tai toimivaltaiset virkamiehet toimittavat CESOP-järjestelmään 1 kohdan mukaisesti kerätyt tiedot viimeistään sen kalenterivuosineljänneksen päättymistä seuraavan toisen kuukauden kymmenentenä päivänä, jota kyseiset tiedot koskevat.
                                       
                                    
                                    
                                       24 c artikla
                                       
                                          1.   CESOP-järjestelmällä on oltava 24 b artiklan 3 kohdan mukaisesti toimitettujen tietojen osalta valmiudet
                                          
                                                      a)
                                                   
                                                   
                                                      tallettaa tiedot;
                                                   
                                                
                                                      b)
                                                   
                                                   
                                                      yhdistää tiedot kunkin yksittäisen maksunsaajan osalta;
                                                   
                                                
                                                      c)
                                                   
                                                   
                                                      analysoida talletettuja tietoja yhdessä tämän asetuksen nojalla toimitettujen tai kerättyjen merkityksellisten kohdennettujen tietojen kanssa;
                                                   
                                                
                                                      d)
                                                   
                                                   
                                                      antaa tämän kohdan a, b ja c alakohdassa tarkoitetut tiedot 36 artiklan 1 kohdassa tarkoitettujen Eurofisc-yhteysvirkamiesten käyttöön.
                                                   
                                                
                                       
                                          2.   CESOP-järjestelmän on säilytettävä 1 kohdassa tarkoitetut tiedot enintään viiden vuoden ajan sen vuoden päättymisestä, jona tiedot toimitettiin järjestelmään.
                                       
                                    
                                    
                                       24 d artikla
                                       Pääsy CESOP-järjestelmään annetaan ainoastaan 36 artiklan 1 kohdassa tarkoitetuille Eurofisc-yhteysvirkamiehille, joilla on henkilökohtainen CESOP-käyttäjätunnus ja jos kyseinen pääsy liittyy epäillyn arvonlisäveropetoksen tutkintaan tai arvonlisäveropetoksen havaitsemiseen.
                                    
                                    
                                       24 e artikla
                                       Komissio vahvistaa täytäntöönpanosäädöksillä seuraavat:
                                       
                                                   a)
                                                
                                                
                                                   CESOP-järjestelmän perustamista ja ylläpitämistä koskevat tekniset toimenpiteet;
                                                
                                             
                                                   b)
                                                
                                                
                                                   CESOP-järjestelmän tekniseen hallinnointiin liittyvät komission tehtävät;
                                                
                                             
                                                   c)
                                                
                                                
                                                   tekniset yksityiskohdat infrastruktuureista ja välineistä, jotka tarvitaan 24 b artiklassa tarkoitettujen kansallisten sähköisten järjestelmien ja CESOP-järjestelmän välisen yhteyden ja yleisen toimivuuden takaamiseksi;
                                                
                                             
                                                   d)
                                                
                                                
                                                   24 b artiklan 1 kohdan toisen alakohdan b alakohdassa tarkoitetut sähköiset vakiolomakkeet;
                                                
                                             
                                                   e)
                                                
                                                
                                                   24 c artiklan 1 kohdan d alakohdassa tarkoitetun tietoihin pääsyn tekniset ja muut yksityiskohdat;
                                                
                                             
                                                   f)
                                                
                                                
                                                   käytännön järjestelyt sellaisten 36 artiklan 1 kohdassa tarkoitettujen Eurofisc-yhteysvirkamiesten tunnistamiseksi, jotka saavat pääsyn CESOP-järjestelmään 24 d artiklan mukaisesti;
                                                
                                             
                                                   g)
                                                
                                                
                                                   komission kaikkina aikoina käyttämät menettelyt, jotka varmistavat, että CESOP-järjestelmän kehittämiseen ja käyttöön sovelletaan asianmukaisia teknisiä ja toiminnallisia turvatoimia;
                                                
                                             
                                                   h)
                                                
                                                
                                                   jäsenvaltioiden ja komission tehtävät ja vastuut Euroopan parlamentin ja neuvoston asetuksen (EU) 2016/679 (*2) ja Euroopan parlamentin ja neuvoston asetuksen (EU) 2018/1725 (*3) mukaisten rekisterinpitäjän ja henkilötietojen käsittelijän tehtävien osalta.
                                                
                                             Nämä täytäntöönpanosäädökset hyväksytään 58 artiklan 2 kohdassa tarkoitettua tarkastelumenettelyä noudattaen.
                                    
                                    
                                       24 f artikla
                                       
                                          1.   CESOP-järjestelmän perustamis-, käyttö- ja ylläpitokustannukset katetaan unionin yleisestä talousarviosta. Näihin kustannuksiin sisältyvät suojatun yhteyden varmistamisesta CESOP-järjestelmän ja 24 b artiklan 2 kohdassa tarkoitettujen kansallisten sähköisten järjestelmien välillä aiheutuvat kustannukset sekä 24 c artiklan 1 kohdassa lueteltujen vaatimusten täyttämiseksi tarvittavista palveluista aiheutuvat kustannukset.
                                       
                                       
                                          2.   Kukin jäsenvaltio vastaa 24 b artiklan 2 kohdassa tarkoitetun kansallisen sähköisen järjestelmänsä kustannuksista ja vastaa kaikilta osin sen tarvittavasta kehittämisestä.”
                                       
                                    
                                    
                                       (*2)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1)."
                        
                                    
                                       (*3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39)."
                        
                                 
                              
                  
                        3)
                     
                     
                        Korvataan 37 artikla seuraavasti:
                        
                           ”37 artikla
                           
                           
                              1.   Eurofiscin puheenjohtaja toimittaa 58 artiklan 1 kohdassa tarkoitetulle komitealle kaikkien työalojen toimintoja koskevan vuosikertomuksen. Vuosikertomuksen on sisällettävä vähintään seuraavaa:
                              
                                          a)
                                       
                                       
                                          CESOP-järjestelmään pääsyjen kokonaismäärä;
                                       
                                    
                                          b)
                                       
                                       
                                          Eurofisc-yhteysvirkamiesten määrittämät, 24 d artiklan nojalla haettuihin ja käsiteltyihin tietoihin perustuvat operatiiviset tulokset;
                                       
                                    
                                          c)
                                       
                                       
                                          CESOP-järjestelmässä käsiteltyjen tietojen laadun arviointi.
                                       
                                    
                           
                              2.   Komissio hyväksyy täytäntöönpanosäädöksillä Eurofisciin liittyvät menettelylliset järjestelyt. Nämä täytäntöönpanosäädökset hyväksytään 58 artiklan 2 kohdassa tarkoitettua tarkastelumenettelyä noudattaen.”
                           
                        
                     
                  
                        4)
                     
                     
                        Lisätään 55 artiklaan kohta seuraavasti:
                        
                           ”1 a.   Edellä V luvun 2 jaksossa tarkoitettuja tietoja saa käyttää ainoastaan 1 kohdassa mainittuihin tarkoituksiin, kun ne on varmennettu vertaamalla niitä muihin jäsenvaltioiden toimivaltaisten viranomaisten käytettävissä oleviin verotietoihin.”
                        
                     
                  
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2024.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä helmikuuta 2020.
            
               
                  Neuvoston puolesta
               
               
                  Puheenjohtaja
               
               Z. MARIĆ
            
         
         
            (1)  Lausunto annettu 17 päivänä joulukuuta 2019 (Ei vielä julkaistu virallisessa lehdessä).
         
            (2)  EUVL C 240, 16.7.2019, s. 29.
         
            (3)  Neuvoston asetus (EU) N:o 904/2010, annettu 7 päivänä lokakuuta 2010, hallinnollisesta yhteistyöstä ja petosten torjunnasta arvonlisäverotuksen alalla (EUVL L 268, 12.10.2010, s. 1).
         
            (4)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (6)  Neuvoston direktiivi (EU) 2020/284, annettu 18 päivänä helmikuuta 2020, direktiivin 2006/112/EY muuttamisesta tiettyjen maksupalveluntarjoajia koskevien vaatimusten käyttöön ottamiseksi (katso tämän virallisen lehden sivu 7).
         
            (7)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
         
            (8)  EUVL C 140, 16.4.2019, s. 4.